[Luister] My hart klop vir Afrikaans, sê Refentse | Maroela Media
Die sanger Refentse, sê hy moet homself kort-kort knyp wanneer hy aan sy wegholsukses dink, maar hy wil bloot sy passie – om musiek te maak – uitleef.
Refentse was byna onmiddellik 'n gunsteling onder Afrikaanssprekendes nadat 'n verbyganger hom met 'n selfoon afgeneem het terwyl hy 'n Afrikaanse liedjie gesing en op sy kitaar getokkel het.
"Ek weet nie regtig wat om daarvan te dink nie – dit alles het so vinnig gebeur," sê hy. "Ek is so dankbaar vir die talent wat ek by ons Hemelse Vader gekry het."
Sy unieke storie het duisende Suid-Afrikaners se aandag getrek. Afrikaanse musiek het hom lief gemaak vir die taal én musiek. "Ek was in 'n Afrikaanse skool, maar my ouers kon nie Afrikaans praat nie. Hulle kon my dus nie die fyner dinge leer nie. Ek moes toe na Afrikaanse musiek luister om die taal beter te leer ken. Vandaar het ek 'n groot liefde vir die taal ontwikkel."
Hy vat maar nog elke dag soos dit kom. "Ek beplan nie te veel nie, maar ek wil net die reis so ver as moontlik vat. Dis vir my belangrik om vir mense te wys musiek gaan nie oor ras of taal nie, maar oor hoe dit mense laat voel," voeg hy by.
Die sanger het onlangs ook sy debuutalbum, My hart bly in 'n taal, vrygestel. "Die liedjies op die album is goue oues van kunstenaars soos Koos du Plessis, Laurika Rauch en Chris Blignaut. Die ou skoen pas beter en dis musiek waarmee ek grootgeword het wat ek graag wil sing."
Die album bevat ook twee liedjies uit sy pen. "Ek het 'n liedjie geskryf oor ons 40 dae-feesviering, wat elke skool se matrieks vier wanneer daar net 40 dae van die skoolloopbaan oor is. Die liedjie, "Baby, wat eet ons vanaand?", is geskryf oor 'n meisie op wie ek verlief was, maar dit het nie uitgewerk nie."
Die eerste musiekvideo van die album, die Laurika Rauch Medley, is ook onlangs vrygestel.
'Nagrit' – Valiant Swart se euforiese reistog
sjoe! Jy kan maar! wel gedaan
Hugo van Niekerk · 3 jaar gelede
Ek het die aan al my vriende gestuur. Dis fantasties! Wys jou net Afrikaans is almal se taal!
Wow. Baie mooi, praat en sing pragtig Afrikaans!! Wow, dit is regtig baie mooi!!
CharlB · 3 jaar gelede
Refentse, ek is op pad om jou cd te koop! Baie unieke stem.
Dis die ou musiek wat so mooi is.
Jy het `n amazing stem en sing ongelooflik mooi. Afrikaans is `n baie mooi taal, en ons is bly om te sien jy geniet ons taal so baie.
Sterkte vir jou loobaan voorentoe
Veretha · 3 jaar gelede
Ek haal my hoed af vir die jong man. As ons as Afrikaners meer musiek aanleer van ander tale sal daar dalk ook groter begrip en verdraagsaamheid ontwikkel. Afrika tale sing net so lekker.